***REPUBLIKA HRVATSKA***

***OPĆINA SVETI ILIJA***

***JEDINSTVENI UPRAVNI ODJEL***

## UPUTE ZA IZRADU PRORAČUNA OPĆINE SVETI ILIJA

## ZA RAZDOBLJE OD 2022. DO 2024. GODINE

Sveti Ilija, 30.rujna 2021.g.

# UVOD

Ove upute izrađuju se temeljem članka 27. Zakona o proračunu („Narodne novine“ broj: 87/08, 136/12 i 15/15) .

Vlada Republike Hrvatske je 29. srpnja 2021.g. usvojila Smjernice za izradu Državnog proračuna Republike Hrvatske za 2022. i projekcija za 2023. i 2024. (u daljnjem tekstu: Smjernice). Smjernicama su utvrđeni limiti ukupnih rashoda po razdjelima organizacijske klasifikacije za navedeno trogodišnje razdoblje (za izvore financiranja opći prihodi i primici, doprinosi i namjenski primici).

Odgovorne osobe jedinice lokalne i područne (regionalne)samouprave, proračunskih i ostalih korisnika, u skladu s člankom 13. Zakona o proračunu, dužne su pristupiti izradi proračuna i financijskih planova, te su odgovorne za zakonito i pravilno planiranje i izvršavanje proračuna, odnosno financijskih planova.

Na osnovu Smjernica, JUO Općine Sveti Ilija izrađuje ove Upute za izradu Proračuna Općine Sveti Ilija za razdoblje od 2022. do 2024. godine i dostavlja ih svojem proračunskom korisniku .

Ove upute sadrže:

* *Temeljna ekonomska ishodišta i pretpostavke za izradu prijedloga proračuna Općine Sveti Ilija*
* *Opis planiranih politika općine*
* *Procjenu prihoda i rashoda te primitaka i izdataka proračuna Općine Sveti Ilija u sljedeće tri godine)*
* *Visine financijskog plana proračunskog korisnika koji sadrži visinu financijskog plana za prethodnu proračunsku godinu i tekuću proračunsku godinu i za slijedeće dvije godine raspoređen na visinu sredstava potrebni za provedbu postojećih programa, odnosno aktivnosti, koje proizlaze iz trenutno važećih propisa te visinu sredstava potrebnih za uvođenje i provedbu novih ili promjenu postojećih programa, odnosno aktivnosti*
* *Način pripreme i terminski plan za izradu proračuna i prijedloga financijskog plana proračunskog korisnika Općine Sveti Ilija*

Kod izrade ovih Uputa za izradu Proračuna Općine Sveti Ilija za 2022. godinu s projekcijama za 2023. i 2024. godinu, te financijskih planova proračunskih korisnika za isto razdoblje, uzete su u obzir gospodarske i društvene specifičnosti, te planirani projekti Općine Sveti Ilija i proračunskih korisnika u zadanom razdoblju, uz pridržavanje odredbi Zakona o proračunu i Zakona o fiskalnoj odgovornosti.

# TEMELJNA EKONOMSKA ISHODIŠTA I PRETPOSTAVKE ZA IZRADU PRIJEDLOGA PRORAČUNA OPĆINE SVETI ILIJA

Temeljem Uputa Ministarstva financija, Jedinstveni upravni odjel Općine Sveti Ilija izradio je ove Upute za izradu Proračuna i financijskog plana proračunskog korisnika Općine Sveti Ilija za razdoblje od 2022. do 2024. godine. Osnovni ciljevi proračuna Općine Sveti Ilija u slijedećem trogodišnjem razdoblju usmjereni su na poduzimanje svih mjera i aktivnosti za podizanje životnog standarda, a osobito vezano za:

* *Jačanje gospodarskog razvitka općine*
* *Unaprjeđenje i održivo korištenje infrastrukture, prostora i resursa, a prioriteti su razvoj infrastrukture, zaštita okoliša, obnova, očuvanje i održivo korištenje prirodne i kulturne baštine*
* *Postizanje kvalitete života i socijalne uključenosti kroz unaprjeđenje dostupnosti i kvalitete društvenih usluga, razvoj civilnog društva te unaprjeđenje socijalnih usluga.*

##  Metodologija izrade prijedloga proračuna jedinice lokalne (regionalne) samouprave

Metodologija izrade proračuna propisana je Zakonom o proračunu, Pravilnikom o proračunskim klasifikacijama i Pravilnikom o proračunskom računovodstvu i Računskom planu.

Kod izrade proračuna jedinice lokalne i područne (regionalne) samouprave trebaju voditi računa o njegovom izvršavanju i odredbama Pravilnika o polugodišnjem i godišnjem izvještaju o izvršenju proračuna („Narodne novine“ br: 24/13, 102/17, 1/20 i 147/20). Posebno treba obratiti pažnju na izmjene i dopune Pravilnika o polugodišnjem i godišnjem izvještaju o izvršenju proračuna („Narodne novine“ br:102/17, 1/20 i 147/20) koje su stupile na snagu u mjesecu listopadu 2017. godine. Stoga je preporuka Ministarstva financija da se pri izradi proračuna za 2022. godinu uzmu u obzir odredbe u navedenom Pravilniku te da se Račun prihoda i rashoda, ne samo posebni nego i opći dio proračuna, iskazuje sukladno navedenim izmjenama i dopunama Pravilnika o polugodišnjem i godišnjem izvještavanju o izvršenju proračuna te sukladno odredbama Pravilnika o proračunskim klasifikacijama.

Uključivanja svih prihoda i primitaka, rashoda i izdataka proračunskih korisnika u proračune jedinice lokalne samouprave, sukladno ekonomskoj, programskoj, funkcijskoj, organizacijskoj, lokacijskoj klasifikaciji te izvorima financiranja je postalo obvezno od 2016. godine. Svi vlastiti i namjenski prihodi proračunskog korisnika su dio općinskog proračuna, ali nisu dio novčanog tijeka općinskog proračuna.

Odlukom o izvršavanju proračuna Općine Sveti Ilija propisano je izuzeće od obveze uplate namjenskih i vlastitih prihoda korisnika u proračun Općine. Iz navedenog proizlazi obveza uključivanja svih prihoda i primitaka, rashoda i izdataka proračunskog korisnika u proračun jedinice lokalne i područne (regionalne) samouprave, sukladno ekonomskoj, programskoj, funkcijskoj, organizacijskoj, lokacijskoj klasifikaciji i izvorima financiranja.

To konkretno znači da ako jedinica lokalne i područne (regionalne) samouprave odlukom o izvršavanju proračuna propiše izuzeće od obveze uplate vlastitih i namjenskih prihoda i primitaka korisnika u proračun, moraju osigurati izvještajno praćenje ostvarivanja vlastitih i namjenskih prihoda i primitaka, kao i njihovo trošenje. Ovi podaci moraju biti uključeni u polugodišnji i godišnji izvještaj o izvršenju proračuna jedinice lokalne i područne (regionalne) samouprave.

Čelnik jedinice lokalne samouprave - općinski načelnik, odnosno proračunskog korisnika -ravnatelj odgovoran je za zakonito i pravilno planiranje i izvršavanje proračuna odnosno financijskog plana.

## Planiranje i izvršavanje proračuna

Proračun jedinica lokalne i područne (regionalne) samouprave se sastoji, sukladno članku 16.

Zakona o proračunu, od općeg i posebnog dijela, te od plana razvojnih programa.

Opći dio Proračuna sastoji se od:

* računa financiranja u kojem se iskazuju primici od financijske imovine i zaduživanja, te izdaci za financijsku imovinu i za otplatu kredita i zajmova;
* računa prihoda i rashoda u kojem se iskazuju svi prihodi i rashodi po prirodnim vrstama koji su u posebnom dijelu proračuna raspoređeni u programe korisnika.

Posebni dio Proračuna sastoji se od plana rashoda i izdataka iskazanih po vrstama, raspoređenih u programe koji se sastoje od aktivnosti i projekata.

Plan razvojnih programa je dokument jedinica lokalne i područne(regionalne) samouprave sastavljen za trogodišnje razdoblje, koji sadrži ciljeve i prioritete razvoja jedinica lokalne i područne(regionalne) samouprave povezane s programskom i organizacijskom klasifikacijom proračuna.

Prema članku 17. Zakona o proračunu, financijski plan proračunskih korisnika čine prihodi i primici, te rashodi i izdaci raspoređeni u programe koji se sastoje od aktivnosti i projekata.

* **Financijski plan proračunskog korisnika**

Financijski plan proračunskog korisnika mora obuhvatiti sve izvore financiranja, što proizlazi iz članka 28. Zakona o proračunu. Iz navedenog proizlazi obveza uključivanja svih prihoda i primitaka, rashoda i izdataka proračunskih korisnika u proračun jedinice lokalne i područne (regionalne) samouprave, sukladno ekonomskoj, programskoj, funkcijskoj, organizacijskoj lokacijskoj klasifikaciji te izvorima financiranja. Pravilnikom o proračunskom računovodstvu i Računskom planu u izvještaju razine 22 prijenosi proračunskim korisnicima iskazuju se na podskupini računa 367 Prijenosi proračunskim korisnicima iz nadležnog proračuna za financiranje redovne djelatnosti sa pripadajućim podskupinama. Međutim, podskupina 367 ne koristi se u procesu planiranja proračuna Općine već se rashodi proračunskih korisnika iskazuju prema prirodnoj vrsti.

 Proračunski korisnici će prijedlog financijskog plana izraditi u skladu s Uputom za pripremu proračuna, odnosno u skladu s utvrđenim limitima, te ih dostaviti Jedinstvenom upravnom odjelu do 10. listopada tekuće godine.

Jedinstveni upravni odjel Općine Sveti Ilija izrađuje cjelovit prijedlog proračuna i projekcija, analizira ga i dostavlja načelniku do 15. listopada.

Općinski načelnik u suradnji sa JUO razmatra prijedloge financijskih planova proračunskih korisnika. Prijedlozi financijskih planova proračunskih korisnika moraju biti izrađeni na način, odnosno u skladu s utvrđenim programskim klasifikacijama nadležnog upravnog tijela. U slučaju prekoračenja odobrenog limita preispituje se opravdanost visine predloženih, odnosno zatraženih sredstava. Usuglašavanje se provodi sve do trenutka dok se proračun ne uravnoteži odnosno dok se ne postigne usklađenost prihoda i rashoda po izvorima financiranja. Tijekom provjere i usuglašavanja prijedloga financijskog plana proračunskog korisnika razmatra se opravdanost iskazanih zahtjeva za financijskim sredstvima za redovno poslovanje proračunskih korisnika te opravdanost zahtjeva za dodatnim sredstvima za projekte.

Proračunski korisnik u obrazloženju financijskog plana obrazložiti će:

* uzroke rasta ili smanjenja pojedinih rashoda,
* analize kretanja troškova u narednom razdoblju s obzirom na promjene okolnosti poslovanja,
* promjene u kretanju vlastitih prihoda,
* informacije o stanju imovine vezano uz troškove koji će proizaći zbog potreba održavanja, zamjene imovine, nabave rezervnih dijelova, troškova servisiranja,
* informacije o obvezama koje proizlaze iz potpisanih ugovora, a koji još nisu krenuli u realizaciju ili su djelomično realizirani,
* informacije o ostvarenim rezultatima u prethodnom razdoblju.

Općinski načelnik utvrđuje prijedlog proračuna i projekcije te ih podnosi predstavničkom tijelu, odnosno Općinskom vijeću Općine Sveti Ilija na donošenje do 15. studenog tekuće godine.

Nakon što Općinsko vijeće donese proračun za proračunsku godinu i projekcije za naredne dvije godine, Jedinstveni upravni odjel obavještava proračunske korisnike o usvojenom proračunu i projekcijama, te proračunski korisnici trebaju imati usvojene financijske planove od strane upravnog vijeća u roku koji će omogućiti izvršavanje financijskog plana od 01. siječnja.

Proračunski korisnici izmjene i dopune financijskih planova predlažu u postupku izrade i donošenja izmjena i dopuna Proračuna.

Proračunski korisnici dužni su planirati slijedeće izvore financiranja, naravno ukoliko ih ostvaruju, te se pridržavati slijedećih odredbi:

***Opći prihodi i primici***

U izvor financiranja – opći prihodi i primici proračunski korisnik uključuje prihode koje ostvari iz općinskog proračuna, a koje planira u okviru podskupine 671 Prihodi iz proračuna za financiranje redovne djelatnosti proračunskih korisnika.

Za prihode iz ovog izvora namjena korištenja utvrđuje se kroz sam plan proračuna. Rashodi planirani u financijskom planu proračunskog korisnika iz ovog izvora financiranja podmiruju se do visine planiranih rashoda.

***Vlastiti prihodi***

Ovaj izvor financiranja čine prihodi koje korisnik ostvaruje obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna.

Vlastiti prihodi iskazuju se u okviru podskupine 661 Prihodi od prodaje proizvoda i robe te pruženih usluga

Za sve proračunske korisnike vrijede slijedeća pravila:

* Ako su vlastiti prihodi naplaćeni u nižem opsegu nego što je planirano, u skladu sa Zakonom o proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
* Ako su naplaćeni u višem opsegu nego što je planirano, korisnik može preuzeti i plaćati obveze iznad iznosa utvrđenih u proračunu, za naknadno utvrđene aktivnosti i/ili programe, a do visine uplaćenih sredstava.
* Naplaćeni vlastiti prihodi koji nisu iskorišteni u prethodnoj godini prenose se u proračun za tekuću proračunsku godinu.

***Prihodi za posebne namjene***

Ovaj izvor financiranja čine prihodi čije su korištenje i namjena utvrđeni posebnim propisima, a koje korisnik ostvaruje obavljanjem poslova iz svoje osnovne djelatnosti, na temelju posebnog propisa kojim je utvrđena namjena za koju se prikupljeni prihodi imaju utrošiti. Člankom 48. Zakona o proračunu određeno je da su namjenski prihodi i primitci, pomoći, donacije, prihodi za posebne namjene, prihodi od prodaje ili zamjene imovine u vlasništvu jedinice lokalne samouprave, naknade s naslova osiguranja i namjenski primitci od zaduživanja i prodaje dionica i udjela.

***Pomoći***

Ovaj izvor se koristi za planiranje pomoći od ostalih subjekata unutar općeg proračuna.

***Donacije***

Ovaj izvor se koristi za donacije.

Za korisnike vrijede slijedeća pravila:

* ako su prihodi za posebne namjene u proračun uplaćeni u nižem opsegu nego što je planirano, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
* uplaćene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u proračunu, a do visine uplaćenih sredstava.
* uplaćeni i preneseni, a manje planirani namjenski primici od zaduženja mogu se izvršavati do visine uplaćenih, odnosno prenesenih sredstava, uz prethodnu suglasnost Općinskog načelnika.
* uplaćene i prenesene, a neplanirane pomoći, donacije, prihodi za posebne namjene i namjenski primici od zaduženja mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Općinskog načelnika.
* **Izuzeće od uplate namjenskih prihoda i primitaka te vlastitih prihoda proračunskih korisnika u proračun Općine Sveti Ilija**

Zakonom o izvršenju državnog proračuna dana je mogućnost propisivanja izuzeća od obveze uplate namjenskih prihoda i primitaka te vlastitih prohoda i primitaka proračunskih korisnika državnog proračuna. Isto tako, propisana je mogućnost jedinica lokalne i područne ( regionalne ) samouprave da Odlukom o izvršenju proračuna propišu isto izuzeće.

U Uputama za izradu proračuna jedinica lokalne i područne (regionalne) samouprave od Ministarstva financija, iz odredbi Zakona o proračunu nedvojbeno proizlazi obveza iskazivanja ukupnih prihoda i primitaka te rashoda i izdataka iz svih izvora financiranja u državnom proračunu za sve proračunske korisnike državnog proračuna, tako nedvojbeno proizlazi da se isto tumačenje primjenjuje i za jedinice lokalne samouprave i njene proračunske korisnike.

Sukladno navedenom, ostvarivanje vlastitih i namjenskih prihoda i primitaka te trošenje rashoda financiranih iz ovih izvora, a izuzetih od uplate u proračun Općine Sveti Ilija, pratit će se izvještajno.

* **Način praćenja mjesečnog ostvarenja i trošenja vlastitih i namjenskih prihoda i primitaka proračunskih korisnika Općine Sveti Ilija**

Općina Sveti Ilija mora uspostaviti sustav izvještavanja temeljem kojeg će se naplata i potrošnja vlastitih i namjenskih prihoda i primitaka svojih proračunskih korisnika evidentirati u proračunu Općine Sveti Ilija.

Slijedom toga, u Uputama za izradu financijskih planova proračunskih korisnika Općine Sveti Ilija određena je obveza proračunskim korisnicima da u svoje financijske planove uvrste sve prihode i primitke iz svih izvora, te da iste dostave Jedinstvenom upravnom odjelu.

Polugodišnji i godišnji izvještaj o izvršenju proračuna Općine Sveti Ilija koji će se podnositi Općinskom vijeću na četvrtoj razini ekonomske klasifikacije, odnosno na razini odjeljka, mora sadržavati i izvršenje rashoda svih proračunskih korisnika na gotovinskoj osnovi.

Da bi mogli uspostaviti ovako propisani način evidencije i izvještavanja neophodno je da Jedinstveni upravni odjel od proračunskih korisnika mjesečno prikuplja podatke o iznosu naplaćenih prihoda koji nisu uplaćeni u proračun, te svih rashoda i izdataka koji su iz tih prihoda plaćeni temeljem Izvješća korisnika. Jedan od razloga je, između ostalog i kontrola izvršenja realizacije naplate planiranih prihoda, provođenje planiranih aktivnosti i namjenskog utroška sredstava iz svih izvora financiranja.

*Slijedom navedenog, proračunski korisnici dužni su Jedinstvenom upravnom odjelu Općine Sveti Ilija dostavljati Izvješće o mjesečnom ostvarenju i trošenju svih sredstava kako onih koje su dobili iz proračuna Općine Sveti Ilija tako i vlastitih sredstava i namjenskih primitaka koje proračunski korisnik ostvari preko svog žiro –računa u tom mjesecu.*

*Izvješće se dostavlja Jedinstvenom upravnom odjelu Općine Sveti Ilija mjesečno, najkasnije do 15.-og u mjesecu za prethodni mjesec, potpisano i ovjereno od čelnika proračunskog korisnika, radi praćenja poslovanja i utroška sredstava od strane nadležnog upravnog tijela.*

* **Izvršavanje proračuna**

Isplate proračunskim korisnicima vrše se mjesečno na temelju dostavljenih zahtjeva, uz obaveznu dokumentaciju koja je temelj za isplatu.

Isplate Dječjem vrtiću „Gumbek“ obavljat će se najkasnije do 15.-tog u mjesecu za nastale troškove u tekućem mjesecu.

Zahtjev za isplatom sredstava mora biti u skladu sa financijskom planom proračunskog korisnika, kako u vrsti troška tako i u pogledu odobrenih financijskih sredstava. JUO vrši formalnu i suštinsku kontrolu pristiglih zahtjeva, te odobrava isplatu sredstava proračunskom korisniku.

Ako postoji potreba za izmjenom ukupno planiranih sredstava ( smanjenje ili povećanje ) tada je to moguće provoditi unutar Izmjena i dopuna proračuna Općine Sveti Ilija.

## Procjena prihoda i rashoda, te primitaka i izdataka Općine Sveti Ilija u narednom trogodišnjem razdoblju

##

Prihodi jedinica lokalne i područne (regionalne) samouprave planiraju se na temelju istih makroekonomskih pretpostavki kao i kod prihoda državnog proračuna.

Prilikom planiranja proračuna prihodi od poreza i od imovine očekuju se u rasponu ostvarenih prihoda za prvih devet mjeseci 2021.g. uz povećanje procjene ostvarenih prihoda do kraja 2021.g. što bi za 2022. godinu iznosila oko 10.000.000,00 kn .

Sredstva potrebna za provedbu postojećeg programa, odnosno aktivnosti koje proizlaze iz trenutno važećih propisa kao i sredstva potrebna za uvođenje i provedbu novih ili promjenu postojećih programa, odnosno aktivnosti, a za proračunskog korisnika Dječji vrtić „Gumbek“ Beletinec utvrđuje se u slijedećim iznosima:

* Za 2022 godinu - do 2.000.000,00 kn
* Za 2023. godinu - do 2.100.000,00 kn
* Za 2024. godinu - do 2.100.000,00 kn

Nastojat će se pristupiti što efikasnijoj naplati prihoda od komunalne naknade.

Važno je istaknuti da pri izradi proračuna jedinice lokalne i područne (regionalne) samouprave uz smjernice kretanja prihoda i rashoda, svaka jedinica izrađuje plan rashoda uzimajući u obzir vlastite gospodarske i društvene specifičnosti te pridržavajući se Zakona o proračunu i Zakona o fiskalnoj odgovornosti.

## Planiranje viškova/manjkova iz prethodnih godina u financijskom planu proračunskog korisnika i izvanproračunskog korisnika

Proračun/financijski plan mora uključivati osim plana prihoda i rashoda i plan pokrića manjka iz prethodnih godina kao i korištenje viška iz prethodnih godina. Kako su financijski planovi proračunskih korisnika sastavni dio proračuna Općine Sveti Ilija proračunski korisnik je dužan u prijedlog financijskog plana uključiti i predviđeni višak i manjak. Financijski plan koji uključuje isključivo plan prihoda i rashoda bez rezultata poslovanja ne pruža cjelovit financijski okvir za donošenje odluke o budućoj potrošnji i izvorima financiranja. Primjeri uključivanja viška/manjka iz prethodnih godina dani su u Uputama za izradu proračuna jedinice lokalne i područne (regionalne) samouprave za razdoblje od 2022.-2024 .g. koje su objavljene na stranicama Ministarstva financija i to:

<http://mfin.hr/hr/lokalni-proracuni>.

## IZJAVA O FISKALNOJ ODGOVORNOSTI I UPRAVLJANJE RIZICIMA

**Izjava o fiskalnoj odgovornosti**

Čelnici proračunskih korisnika dostaviti će Izjavu o fiskalnoj odgovornosti s prilozima Jedinstvenom upravnom odjelu Općine Sveti Ilija do 28. veljače tekuće godine za prethodnu godinu.

Općina će za svakog obveznika provjeriti formalni sadržaj Izjave o fiskalnoj odgovornosti.

Provjeru formalnog sadržaja Izjave i Upitnika o fiskalnoj odgovornosti provodi računovodstvo na način da utvrdi jesu li:

a) predani svi dokumenti

b) u izjavama čelnika proračunskog korisnika navedena područja za koja je u Upitniku o fiskalnoj odgovornosti utvrđeno da postoje slabosti i nepravilnosti

c) za utvrđene slabosti i nepravilnosti sastavljen Plan otklanjanja slabosti i nepravilnosti

d) za Planove otklanjanja slabosti i nepravilnosti iz prethodnog razdoblja izrađeno Izvješće o otklonjenim slabostima i nepravilnostima.

Suštinska provjera sadržaja Izjave o fiskalnoj odgovornosti provodi se na odabranom uzorku pitanja iz Upitnika o fiskalnoj odgovornosti i za dostavljena Izvješća o otklonjenim slabostima i nepravilnostima utvrđenim prethodne godine. Provjeru dokumentacije sadržaja Upitnika o fiskalnoj odgovornosti te provedbe aktivnosti iz Izvješća o otklonjenim slabostima i nepravilnostima utvrđenim prethodne godine, provodi pročelnik Jedinstvenog upravnog

odjela, a može se provoditi:

- na licu mjesta, pregledom dokumentacije prema referencama iz Predmeta o fiskalnoj odgovornosti, odnosno preslike dokumentacije uložene u Predmet i pregledom dokumentacije koja potvrđuje provedbu aktivnosti iz Izvješća o otklonjenim slabostima i nepravilnostima za uzorak pitanja iz Upitnika o fiskalnoj odgovornosti

- zatražiti dostavu dokazne dokumentacije.

* **Upravljanje rizicima**

Čelnici proračunskih korisnika odgovorni su voditi računa o rizicima koji bi mogli biti prijetnja ostvarivanju ciljeva te u skladu s očekivanim rizicima provoditi prikladne i učinkovite kontrole u svrhu usmjeravanja poslovanja ka željenom cilju.

Čelnici proračunskih korisnika dužni su provoditi aktivnosti za smanjenje rizika koje su usmjerene na:

* očuvanje vrijednosti imovine kojom raspolaže proračunski korisnik
* sprječavanje nenamjenskog trošenja proračunskih sredstava
* povećanje vlastitih prihoda i pravodobnu naplatu svih prihoda proračunskih korisnika.

## NEPRAVILNOSTI U UPRAVLJANJU SREDSTVIMA PRORAČUNA

Nepravilnost je nepridržavanje ili pogrešna primjena zakona i drugih propisa koji proizlaze iz radnji ili propusta Općine odnosno proračunskog korisnika, a koja ima ili bi mogla imati štetan utjecaj na proračunska sredstva i sredstva iz drugih izvora, bilo da se radi o prihodima/primicima, rashodima/izdacima, povratima, imovini ili obvezama.

Općinski načelnik, odnosno čelnik proračunskog korisnika obvezan je spriječiti rizik nepravilnosti i prijevare te poduzeti radnje protiv nepravilnosti.

Proračunski korisnici nisu u obvezi imenovati osobu zaduženu za nepravilnosti, ali su dužni o uočenim nepravilnostima pisano izvijestiti osobu zaduženu za nepravilnosti na razini Općine.

Osoba zadužena za nepravilnosti na razini Općine je Dean Hrastić.

Nakon što je Općinski načelnik izvješten o nepravilnostima u roku od osam dana, u slučaju uočenih nepravilnosti po provedenim provjerama Izjave o fiskalnoj odgovornosti i Upitnika koje dostavlja čelnik proračunskog korisnika poduzima slijedeće mjere:

* u slučaju utvrđenih nepravilnosti za koje postoji sumnja na kazneno djelo, predmet sa dokazima u prilogu dostavlja na postupanje državnom odvjetništvu
* u slučaju utvrđenih nepravilnosti koje imaju obilježje prekršaja, predmet sa dokazima u prilogu dostavlja na postupanje nadležnoj ustrojstvenoj jedinici u Ministarstvu financija u čijem je djelokrugu proračunski nadzor
* kada se utvrdi da su sredstva korištena suprotno zakonu ili proračunu, čelnik obveznika odmah zahtijeva povrat proračunskih sredstava u proračun ili podnosi zahtjev za obavljanje proračunskog nadzora
* u slučaju utvrđenih nepravilnosti za koje nisu propisane kazne, nalažu se mjere za otklanjanje nepravilnosti.

Čelnici proračunskih korisnika dužni su:

* za svaku zaprimljenu prijavu o nepravilnostima, odnosno za uočene nepravilnosti popuniti Obrazac „Podaci o prijavljenoj/uočenoj nepravilnosti“ i odmah ga dostaviti osobi zaduženoj za nepravilnosti u Općini,
* pratiti postupanje po poduzetim mjerama i polugodišnji i godišnje izvještavati osobu zaduženu za nepravilnosti u Općini.

Čelnici proračunskih korisnika u roku od 15 dana od poduzimanja mjera, u pisanom će obliku o tome obavijestiti osobu koja je prijavila nepravilnost, osim u slučaju anonimne prijave.

U slučaju uočenih nepravilnosti po provedenim provjerama Izjave i Upitnika o fiskalnoj odgovornosti koje dostavljaju čelnici proračunskih korisnika, osoba zadužena za nepravilnosti, na temelju prijave tijela koji je nadležan za provjeru, popuniti će Obrazac „Podaci o prijavljenoj/uočenoj nepravilnosti“ radi sastavljanja polugodišnjeg i godišnjeg izvještaja o nepravilnostima.

## PREDAJA FINANCIJSKIH IZVJEŠTAJA

Proračunski korisnici jedinica lokalne i područne (regionalne) samouprave financijske izvještaje dostavljaju jedinici lokalne i područne (regionalne) samouprave čiji su proračunski korisnici i područnom uredu FINA-e sukladno Pravilniku o financijskom izvještavanju u proračunskom računovodstvu ( Narodne novine 3/15, 93/15, 135/15, 2/17, 28/17, 112/18, 126/19, 145/20 i 32/21 ) i Okružnici o predaji financijskih izvještaja Ministarstva financija.

Obveza izrade konsolidiranog izvještaja jedinica lokalne i područne (regionalne) samouprave zakonski je propisana dva puta godišnje i to za razdoblja od 01.01.-30.6. i 01.01.-31.12.

Proračunski korisnici Općine Sveti Ilija dužni su dostaviti Jedinstvenom upravnom odjelu Općine Sveti Ilija sljedeće financijske izvještaje i to u rokovima kako slijedi:

1. Za razdoblje 1.1.-31.3. – Izvještaj o prihodima i rashodima, primicima i izdacima (Obrazac PR-RAS) do 10. travnja

2. Za razdoblje 1.1.-30.6. – Izvještaj o prihodima i rashodima, primicima i izdacima (Obrazac PR-RAS), Izvještaj o obvezama (Obrazac OBVEZE) i Bilješke do 10. srpnja

3. Za razdoblje 1.1.-30.9. – Izvještaj o prihodima i rashodima, primicima i izdacima (Obrazac PR-RAS) do 10. listopada

4. Za razdoblje 1.1.-31.12. – Izvještaj o prihodima i rashodima, primicima i izdacima (Obrazac PR-RAS), Izvještaj o obvezama (Obrazac OBVEZE), Bilancu, Izvještaj o promjenama u vrijednosti i obujmu imovine i obveza (Obrazac P-VRIO) i Bilješke do 31. siječnja.

Sva izvješća dostavljaju se u papirnatom obliku, a izvješća za razdoblje od 01.01.-30.6. i za razdoblje od 01.01.-31.12. uz papirnati oblik dostavljaju se i u elektronskom obliku.

## ZAKLJUČAK

Ovom Uputom su utvrđene minimalne obveze koje je nužno izvršiti u svrhu suradnje između Općine i proračunskih korisnika Općine Sveti Ilija, te iste ne isključuju obveze koje proizlaze iz zakona.

Ova Uputa će se pregledavati i ažurirati po potrebi, a primjenjuje se danom donošenja .

**KLASA: 400-08/21-01/01 Voditelj odsjeka za financijsko-računovodstvene poslove**

**URBROJ: 2186/08-21-01/2-1 Liljana Jurak**

**Sveti Ilija, 29.09.2021. godine**